Η αλήθεια είναι ότι σχετικά πρόσφατα άρχισε να αναθεωρείται η άποψη που ήθελε το αυγό τρόφιμο υψηλού κινδύνου π.χ. για καρδιοπάθειες, λόγω της υψηλής του περιεκτικότητας σε χοληστερόλη. Σήμερα γνωρίζουμε ότι το αυγό εκτός της χοληστερόλης περιέχει και άλλα θρεπτικά συστατικά (πρωτεΐνη, χολίνη, βιοτίνη, βιταμίνη Α, αντιοξειδωτικά) τα οποία συμβάλλουν στη μείωση του κινδύνου καρδιακών νοσημάτων. Εδώ οφείλουμε να κάνουμε τον διαχωρισμό ανάμεσα στη χοληστερόλη των τροφίμων και στη χοληστερόλη του αίματος, οι οποίες δεν είναι τόσο άμεσα σχετιζόμενες. Στη χοληστερόλη των τροφίμων δεν δίνεται πλέον τόση βαρύτητα όση δίνεται στην επίδραση των κορεσμένων και πρωτίστως των τρανς λιπαρών στη χοληστερόλη του αίματος. Με άλλα λόγια, πλέον γνωρίζουμε ότι η χοληστερόλη των τροφίμων έχει μικρότερη επίδραση στα επίπεδα της συνολικής χοληστερόλης και της ‘κακής’ χοληστερόλης LDL στο αίμα, απ’ όση έχουν συγκεκριμένες τροφές και λιπαρά στη διατροφή μας. Σε ό,τι αφορά το αυγό, τα 5 g λίπους που περιέχει ένα μέτριο αυγό συνίστανται κυρίως σε μονο- και πολυ- ακόρεστα (‘καλά’) λιπαρά. Σύμφωνα με έρευνες, έως ένα αυγό την ημέρα δεν σχετίζεται με αυξημένο κίνδυνο καρδιακών νοσημάτων στα υγιή άτομα. Ειδικά για άτομα που πάσχουν από διαβήτη και από καρδιακά νοσήματα καθώς και για άτομα που προσπαθούν να ρυθμίσουν τα επίπεδα της LDL τους, συνιστάται να προτιμούν το ασπράδι αντί του κρόκου και γενικά να μην υπερβαίνουν σε κατανάλωση τους τρεις κρόκους την εβδομάδα. Εν κατακλείδι, τα αυγά σήμερα τοποθετούνται κάπου στη μέση ως διατροφική επιλογή (ούτε η βέλτιστη ούτε η χείριστη) αναφορικά με τις επιπτώσεις της κατανάλωσής τους στην υγεία της καρδιάς. Για μια υγιεινή διατροφή γενικά ενδείκνυται μια μέτρια προς χαμηλή κατανάλωση αυγών και περισσότερη έμφαση σε φυτικές πρωτεΐνες όσο είναι δυνατόν.